text: 39-årig død i mælketank på gård
  09 juli 2015 kl. 11.18
  Politiet formoder, at der er en arbejdsulykke
  En 39-årig blev torsdag morgen fundet død i mælketank på sin gård i Strellev ved Ølgod. Det fortæller vagtchef ved Syd- og Sønderjyllands Politi, Klaus Skovgaard, til TV Syd.
  Han blev fundet 0745 i morges. Gården fik i morges tømt sin store mælketank af stål. Herefter kravlede manden ned i den sandsynligvis i forbindelse med en inspektion, fortæller politiet.
  Da han gjorde det, gik der en automatisk rensningsproces i gang hvor syre og vand sprøjtes ind i tanken og dens rørsystem.
  Politiet har overdraget sagen til Arbejdstilsynet.
  Tilsynsdirektør i Arbejdstilsynet Hanne Sofie Olsen fortæller til TV SYD, at der har været to tilsynsførende ude på ulykkesstedet. Derudover har hun ingen kommentarer til sagen.
  Hun oplyser dog, at Arbejdstilsynet nu sammen med en jurist går i gang med at se på de data og oplysninger, som de har indsamlet på stedet.
  